b'\n_START_ARTICLE_\nT\xc4\x83m\xc3\xa2ioas\xc4\x83 rom\xc3\xa2neasc\xc4\x83\n_START_PARAGRAPH_\nT\xc4\x83m\xc3\xa2ioasa rom\xc3\xa2neasc\xc4\x83 este un vechi soi rom\xc3\xa2nesc de struguri folosit pentru producerea de vinuri de calitate albe, dulci \xc8\x99i aromate. Acest soi cultivat de mai bine de dou\xc4\x83 milenii \xc3\xaen spa\xc8\x9biul rom\xc3\xa2nesc \xc3\xae\xc8\x99i g\xc4\x83se\xc8\x99te r\xc4\x83d\xc4\x83cinile \xc3\xaen sudul Greciei antice, fiind apreciat de c\xc4\x83tre toate popoarele aflate \xc3\xaen bazinul M\xc4\x83rii Mediterane, unde era folosit ca moned\xc4\x83 de schimb._NEWLINE_\xc3\x8en spa\xc8\x9biul rom\xc3\xa2nesc, soiul a ajuns at\xc3\xa2t prin coloni\xc8\x99tii greci, cat \xc8\x99i prin interven\xc8\x9bia romanilor. Suprafa\xc8\x9ba total\xc4\x83 actual\xc4\x83 cultivat\xc4\x83 cu T\xc4\x83m\xc3\xa2ioas\xc4\x83 rom\xc3\xa2neasc\xc4\x83 este de aproape 1.000 de hectare. Pentru a se produce vinuri cu denumire de origine controlat\xc4\x83 (DOC), acest soi este cultivat \xc3\xaen Cotnari, Hu\xc8\x99i, Dealu Mare (Valea C\xc4\x83lug\xc4\x83reasc\xc4\x83, Urla\xc8\x9bi, Ceptura, Tohani, Merei, Zore\xc8\x99ti \xc8\x99i Breaza), Pietroasele, \xc8\x98tef\xc4\x83ne\xc8\x99ti, Arge\xc8\x99, Dr\xc4\x83g\xc4\x83\xc8\x99ani, Banu M\xc4\x83r\xc4\x83cine, Segarcea, Mehedin\xc8\x9bi (Severin, Corcova, Golul Dr\xc3\xa2ncei, V\xc3\xa2nju Mare, Orevi\xc8\x9ba) \xc8\x99i Murfatlar (Medgidia \xc8\x99i Cernavod\xc4\x83)._NEWLINE_Produc\xc8\x9bia de struguri este relativ modest\xc4\x83, de p\xc3\xa2n\xc4\x83 la 8-10.000 kg/ha \xc8\x99i scade \xc3\xaen procesul de supracoacere ajung\xc3\xa2nd la 4-6.000 kg/ha. Strugurii acumuleaz\xc4\x83 frecvent 240-250 g/l zaharuri, iar \xc3\xaen anii favorabili chiar 270-300 g/l._NEWLINE_Vinurile au un con\xc8\x9binut de alcool de 12%-12,5%, de o culoare \xc3\xaentre galben-auriu \xc8\x99i chihlimbariu, cu o arom\xc4\x83 bogat\xc4\x83  de flori de tei \xc8\x99i salc\xc3\xa2m, cu o mare persisten\xc8\x9b\xc4\x83 gusto-olfactiv\xc4\x83. Intensitatea aromei se  men\xc8\x9bine la \xc3\xaenvechirea \xc3\xaen sticl\xc4\x83 p\xc3\xa2n\xc4\x83 la 7-8 ani dup\xc4\x83 care intensitatea scade, iar aroma sugereaz\xc4\x83 mirosul fagurelui de miere.'